b'\n_START_ARTICLE_\nSulfatni postupak\n_START_PARAGRAPH_\nSulfatni postupak se najvi\xc5\xa1e primjenjuje danas u proizvodnji papira (dobiva se sulfatna celuloza u obliku dugih i \xc4\x8dvrstih vlakana), u kojem se celulozna masa nakon iskuhavanja (5 sati na 100 do 180 \xc2\xb0C) s natrijevim hidroksidom i natrijevim sulfidom odvaja od preostaloga luga, \xc4\x8disti, pere i po potrebi izbjeljuje. Lug se regenerira isparavanjem, dodavanjem natrijeva sulfata radi nadoknade potro\xc5\xa1enog natrija, spaljivanjem i kaustificiranjem. Sli\xc4\x8dan je i natronski (soda) postupak, u kojem je aktivna alkalija natrijev hidroksid, a lug se regenerira natrijevim karbonatom. Zbog manje obojenosti proizvoda prije bijeljenja, prije se vi\xc5\xa1e primjenjivao sulfitni postupak, zbog manje obojenosti proizvoda prije bijeljenja, u kojem se za iskuhavanje sirovine upotrebljavala sumporasta kiselina i kalcijev hidrogensulfit. U tom se postupku lug nije regenerirao (obnavljao), a njegovo je sekundarno iskori\xc5\xa1tavanje bilo ograni\xc4\x8deno. Djelomi\xc4\x8dna regeneracija luga mogu\xc4\x87a je upotrebom magnezijeva hidrogensulfita, \xc5\xa1to je u ekolo\xc5\xa1kom smislu mnogo povoljnije. _NEWLINE_Sulfatna celuloza proizvodi se postupkom koji je primjenjiv za preradu svih vrsta drveta (\xc4\x8detinara i li\xc5\xa1\xc4\x87ara) bez obzira na koli\xc4\x8dinu smole, pa i za preradu stabljika razli\xc4\x8ditih trava. Odlikuje se dugim i \xc4\x8dvrstim vlaknima, koja su manje o\xc5\xa1te\xc4\x87ena nego u sulfitnoj i natronskoj celulozi. Od sulfatne celuloze proizvodi se vrlo \xc4\x8dvrst papir, koji u nebijeljenom stanju slu\xc5\xbei u prvom redu kao omotni papir, zatim kao kabelski i kondenzatorski papir, i sli\xc4\x8dno. Bijeljena sulfitna i sulfatna celuloza proizvodi se obradom oksidiraju\xc4\x87im sredstvima. Neka od tih sredstava bijele celulozu razgra\xc4\x91ivanjem obojenih primjesa, a druga samo prevode obojene primjese u bezbojne. Pri tom se djelomi\xc4\x8dno uklanja i preostali lignin, pa se dobiva vrlo kvalitetna celuloza, koja slu\xc5\xbei za proizvodnju pisa\xc4\x87ih i tiskovnih, bankpost, ofsetnog i drugih vrsta finih papira i kartona.\n_START_SECTION_\nLu\xc5\xbenati ili sulfatni postupak\n_START_PARAGRAPH_\nNajprije je bio otkriven natronski postupak, a potom sulfatni. Natronskim se postupkom dobije slabija celuloza sa niskim iskori\xc5\xa1tenjem, dok se sulfatnim dobije mehani\xc4\x8dki jaka celuloza. S obzirom da su obje vrste celuloze jake sme\xc4\x91e boje i te\xc5\xa1ko bijeljive, upotreba tih celuloza je dugo vremena bila ograni\xc4\x8dena samo za ovojne papire i papire za vre\xc4\x87e. Tek uve\xc4\x91enjem vi\xc5\xa1estupanjskog bjeljenja je i ta celuloza u\xc5\xa1la u proces proizvodnje papira._NEWLINE_Danas se najvi\xc5\xa1e celuloze proizvodi upravo sulfatnim postupkom, jer se njime mogu preraditi sve vrste drveta pa i one koje sadr\xc5\xbee ve\xc4\x87e postotke smole, zatim jednogodi\xc5\xa1nje biljke, trstike, mehani\xc4\x8dke karakteristike su bolje nego kod sulfitne celuloze, spaljivanjem otpadne lu\xc5\xbenice je mogu\xc4\x87a regeneracija alkalija, te su smanjeni problemi sa otpadnim vodama, drvo nije potrebno tako dobro o\xc4\x8distiti, kao kod sulfitnog postupka._NEWLINE_Postupak ima, glede sulfitne celuloze i nedostatke: iskori\xc5\xa1tenje iz drvne mase je ni\xc5\xbee, sposobnost bijeljenja je vi\xc5\xa1e ograni\xc4\x8dena i tro\xc5\xa1kovi bijeljenja su vi\xc5\xa1i. Kuha\xc4\x8di za kuhanje sje\xc4\x8dke su kapaciteta oko 200 m\xc2\xb3. Sje\xc4\x8dka se kuha sa jakom lu\xc5\xbeinom. Temperatura kuhanja kre\xc4\x87e se od 170 do 190 \xc2\xb0C uz tlak od 7 do 11 bara. Zagrijavanje kuha\xc4\x8da traje 1 do 2,5 sata, a sam proces kuhanja 1 do 2 sata. Zagrijavanje kuha\xc4\x8da vr\xc5\xa1i se posredno (indirektno). Po kuhanju se celuloza zajedno sa crnom lu\xc5\xbenicom ispu\xc5\xa1ta u spremnik u kojem se odvajaju pare, a celuloza dovodi na normalni atmosferski tlak. U slijede\xc4\x87em koraku, odvaja se crni lug i odvodi na regeneraciju, a celuloza se odvodi na sortiranje, ispiranje mlazom vode, te bijeljenje._NEWLINE_Cilj bijeljenja je pove\xc4\x87anje bjeline vlaknastog materijala odnosno uklanjanje \xc5\xbeu\xc4\x87kastog tona iz vlaknastog materijala, koji potje\xc4\x8de iz prethodnih koraka obrade. Bijeljenje se odvija u 5 ili 6 koraka u tornjevima za bijeljenje._NEWLINE_Obijeljena celuloza odlazi zatim na odvodnjavanje. Ako je papirnica u blizini, celuloza se odvodni do 5 - 6% koncentracije i kao takva se crpi za preradu u papir. Priprema li se celuloza za prijevoz (transport) drugim papirnicama, odvodnjavanje i su\xc5\xa1enje celuloze je do 85 - 90% suhe tvari. Zavr\xc5\xa1ni korak je rezanje celuloze i pakiranje u 200 kg bale, ozna\xc4\x8davanje i skladi\xc5\xa1tenje.'